
РЕШЕНИЕ
   № РН-587-24-31

Днес, 11.11.2024 г., Комисията за противодействие на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
  
   У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) и е образувана въз основа на Решение за извършване на проверка № КИ-286 от 12.08.2024 г. по сигнал с вх. № С-587/30.07.2024 г. на КПК. 
Проверката е образувана срещу Нуршен Халилова, в качеството ѝ на общински съветник и председател на Общински съвет (ОбС) К.  
В сигнала са изложени твърдения, че председателят на ОбС К. – Нуршен Халилова, продължава да работи като учител в Средно училище (СУ) „***“, гр. К., което е второстепенен разпоредител с бюджет към Община К. Твърди се, че съгласно чл. 24, ал. 5 от Закона за местната администрация и местното самоуправление (ЗМСМА), общинските съветници и председателят на общинския съвет не могат да работят в предприятия, финансирани от държавния и/или общинския бюджет.
Изискани са и с писмо вх. № КПК-9196-4/28.08.2024 г. на КПК от председателя на Постоянната комисия за противодействие на корупцията към Общински съвет К. са получени заверени копия на Клетвен лист от 08.11.2023 г. на Нуршен Халилова, Решение № 130-МИ/30.10.2023 г. на Общинска избирателна комисия (ОИК) К., Решение № 2 по Протокол № 1/08.11.2023 г. на ОбС К. и Декларация за несъвместимост по чл. 49, ал. 1, т. 1 от ЗПК на Нуршен Халилова.
Допълнително, с писмо вх. № КПК-9196-5/28.08.2024 г. на КПК от директора на СУ „***“, гр. К. са получени заверени копия на Трудов договор № 6/10.09.2009 г., както и допълнителни споразумения № 150/10.11.2009 г. и № 241/20.01.2010 година.
Комисията служебно е извършила справка в Национална база данни „Население“ (НБД „Население“).

В хода на проверката по сигнала Комисията установи следното от фактическа страна:

Сигналът е подаден от физическо лице с посочени три имена, ЕГН, адрес, телефон и е надлежно подписан.
Нуршен Халилова е избрана за общински съветник в ОбС К. за мандат 2023-2027 г. и е положила клетва на 08.11.2023 г., видно от приложен по преписката клетвен лист. С Решение № 2 по Протокол № 1/08.11.2023 г. на ОбС К. Халилова е избрана за председател на общинския съвет. 
Нуршен Халилова е подала Декларация за несъвместимост по чл. 49, ал. 1, т. 1 от ЗПК, във вр. с чл. 34, ал. 5 от ЗМСМА, в която декларира, че не заема друга длъжност и не извършва дейност, която съгласно Конституцията или специален закон е несъвместима с положението ѝ на общински съветник, в това число не са налични обстоятелствата по чл. 34, ал. 5 от ЗМСМА.
От писмо с вх. № КПК-9196-5/28.08.2024 г. на КПК от директора на СУ „***“, гр. К. се установява, че към момента на получаване на същото в КПК Нуршен Халилова работи в училището с пълно работно време като старши учител, начален етап на основното образование I-IV клас, с шифър по НКПД: 2341 5003. Халилова е назначена в училището с Трудов договор № 6 от 10.09.2009 г., с Допълнително споразумение № 150/10.11.2009 г. е преназначена като „старши учител“, а с Допълнително споразумение № 241/20.01.2010 г. трудовото правоотношение е изменено в такова за неопределено време.

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
В качеството си на общински съветник и председател на ОбС К., Нуршен Халилова е лице, заемащо  публична длъжност по чл. 6, ал. 1, т. 32 от ЗПК.
Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 от ЗПК декларация за несъвместимост в едномесечен срок от заемане на длъжността.
Нуршен Халилова е подала Декларация за несъвместимост по чл. 49, ал. 1, т. 1 от ЗПК, във вр. с чл. 34, ал. 5 от ЗМСМА, в която декларира, че не заема друга длъжност и не извършва дейност, която съгласно Конституцията или специален закон е несъвместима с положението ѝ на общински съветник, в това число не са налични обстоятелствата по чл. 34, ал. 5 от ЗМСМА.
Несъвместимостта по смисъла на § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. Закона за противодействие на корупцията не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. В тази връзка и предвид служебното положение на Нуршен Халилова като общински съветник и председател на ОбС К. за мандат 2023-2027 г., приложение намират разпоредбите на ЗМСМА.
Съгласно ЗМСМА председателят на общинския съвет се избира от общинските съветниците по реда на чл. 24, ал. 1 от закона, а съгласно чл. 26, ал. 1 от ЗМСМА – общинският съвет определя размера на възнаграждението на председателя на съвета в зависимост от определената продължителност на работното му време, но общинският съвет не се явява негов работодател по смисъла на § 1, т. 1 от ДР на Кодекса на труда. Правоотношението между общинския съвет и неговия председател не е чисто трудово правоотношение, но за целите на социалното и данъчното законодателство – специфични области на правото, то е приравнено на трудово. 
Разпоредбата на чл. 26, ал. 2 от ЗМСМА гласи, че в качеството си на председателстващ общинския съвет, общинският съветник има всички права по трудово правоотношение освен тези, които противоречат или са несъвместими с неговото правно положение. Предвид статута на председателя на общинския съвет като „пръв сред равни“ и неговите предимно ръководни функции, законът не предвижда самостоятелни основания, касаещи несъвместими с правното му положение длъжности и дейности. В този случай следва да се съобрази, че правното положение на председателстващия общинския съвет е в тясна връзка с положението му на общински съветник.
Съгласно чл. 34, ал. 5 от ЗМСМА, общинският съветник не може да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие, да заема длъжност като общински съветник или подобна длъжност в друга държава – членка на Европейския съюз, както и да извършва дейности, водещи до нарушаване на забрана или ограничение по Глава осма, Раздел втори от ЗПК.
С оглед на изложеното, не може да се обоснове извод за наличие на несъвместимост по чл. 34, ал. 5 от ЗМСМА за Нуршен Халилова в качеството ѝ на общински съветник и председател на ОбС К. по отношение на заеманата от нея длъжност по трудово правоотношение като „старши учител“ в СУ „***“, гр. К.

Във връзка с гореизложеното, на основание чл. 13, ал. 1, т. т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

            НЕ УСТАНОВЯВА НЕСЪВМЕСТИМОСТ по отношение на Хуршен Халилова Мутиш с ЕГН: ***, общински съветник и председател на ОбС К. за мандат 2023-2027 г. и лице, заемащо публична длъжност по смисъла на чл. 6, ал. 1, т. 32 от ЗПК, във връзка със съществуващо трудово правоотношение между нея и СУ „***“, гр. К. за длъжността „старши учител“.


КОМИСИЯ:
        
                    ЗАМЕСТНИК-ПРЕДСЕДАТЕЛ:………(П).…….../АНТОН СЛАВЧЕВ/

                     ЧЛЕН:………………(П)..………………….../АНТОАНЕТА ЦОНКОВА/

         ЧЛЕН:…………………...(П)..………....……………./ПЛАМЕН ЙОЦОВ/

ЧЛЕН:…………………(П)..………………………./СИЛВИЯ КЪДРЕВА/







